Kim Behnke (FP), 1998-05-06:
Selv små dråber bliver jo til sidst til en stor kop vand, og det her er en af de små dråber.
Der kommer mange flere af dem, og derfor kan regeringen lige så godt indstille sig på, at den kuvøsetilværelse, man har haft i ganske mange år på bilområdet med de ekstremt høje danske bilafgifter, er ved at være forbi.
Jeg har selv som erhvervsdrivende for mange år siden oplevet det underlige, at hvis jeg lejede en bil på hvide plader i stedet for at købe en bil, som jo var en langt større økonomisk belastning og helt unødvendig, for så havde jeg også bilen stående, når jeg ikke brugte den, ja, så viste det sig, at momsen er ikke fradragsberettiget.
Men havde jeg derimod valgt at leje en varebil på gule plader, ville det have været tilfældet. Derfor mener jeg, at den bestemmelse, der bliver beskrevet i lovforslaget om, at det skal være leje i mere end 6 måneder i sammenhæng, i længden er uholdbart.
Det bør selvfølgelig være sådan for de virksomheder, som vælger at leje biler, og som jo oftest gør det, fordi man har bilen kort tid frem for at forøge bilparken, at disse momsregler, uanset hvor kort tid eller lang tid man lejer eller leaser bilen, kommer til at gælde dér.
Men det kan vi jo eksaminere lidt under udvalgsarbejdet.
Den næste dråbe, som statsministeren kommer til at fylde i bægeret,
er en anden dom, der også er afsagt i EU.
Det er en dom, som går ud på, at hvis en dansker arbejder hos et firma i f.eks. Tyskland og det tyske firma lejer en bil, må vedkommende nu godt have lov til at køre ind i Danmark, selv om bilen er lejet i udlandet. I øjeblikket er det sådan, at hvis jeg bevæger mig til Kiel eller til Flensborg og lejer en bil dér, må jeg ikke køre i den i Danmark; men det må jeg faktisk godt.
Det er godt nok ikke implementeret i dansk lovgivning endnu, men der er afsagt EU-dom, der siger, at det har jeg ret til, hvis jeg er ansat ved et tysk, belgisk, hollandsk, fransk firma og de lejer en bil, som jeg skal bruge.
Så har jeg lov til at køre til Danmark i den ud over de undtagelsesbestemmelser, der findes om, at hvis man er havareret og forsikringsselskabet lejer en bil, og alt det dér.
Det har jeg allerede sendt spørgsmål over til ministeren om, og vi kommer selvfølgelig til at bide i æblet, efter vores mening ikke det sure æble, men der kommer nok også til efteråret en lovændring, som giver dansk hjemmel, så vi ikke bare skal rette os efter at have en EU-dom som lovgrundlag.
Den næste dråbe bliver meget større, for det bliver jo, at det er en fuldstændig urimelig konkurrenceforvridning af danske udlejningsfirmaer, at man bare ved at tage til Flensborg kan leje biler 40 pct. billigere, end det koster at leje dem i Danmark.
Det betyder rent faktisk, at ganske mange danske turister, når de bevæger sig sydpå, særlig hvis de vil holde ferie i autocampere og andre lidt større biler, som jo er voldsomt dyre at leje i Danmark, tager deres personvogn og kører til Kiel eller Flensborg, lejer sig en stor bil dér og kører rundt i Europa og holder ferie 40 pct. billigere, end hvis de havde lejet i Danmark. Den danske automobiludlejningsbranche har det nemlig ikke nemt i disse år, fordi regeringen for 2 år og 3 år siden meget dramatisk gik ind og ødelagde deres marked med det resultat, at antallet af udlejninger i Danmark er faldet drastisk.
Det er jo ud fra en miljøbetragtning og ud fra en ressourcebetragtning fuldstændig hul i hovedet.
Det er meget bedre, at folk lejer bil de gange, de har brug for det, frem for at folk køber en bil, der så står i deres garager og er ressourcekrævende.
Derfor glæder jeg mig til i de kommende måneder og kommende år at opleve, hvordan regeringen bliver nødsaget til dråbe for dråbe at indrette de danske automobilafgifter og automobilregler efter dem, der gælder i resten af Europa.
Det her er det første lille skridt ud ad den vej.
Det, jeg synes der er lidt pinligt for Danmark, er, at man kun tager disse skridt, eller disse dråber i bægeret, hver gang der er afsagt domme i EU-systemet.
Efter vores mening burde den danske regering fremsætte forslag, som bringer os på forkant med udviklingen, frem for at vi hele tiden bliver dømt til at indrette dansk lovgivning.
Derfor må regeringen komme med forslag, der betyder, at vi starter den harmonisering, som under alle omstændigheder kommer til at følge af det tætte EU-samarbejde.